путѝ єсѝ вѣ́ка сегѡ̀, ше́ствуй: на ле́дѣ єсѝ весе́нномъ, не бу́ди безпеча́ленъ: на бра́ни єсѝ сегѡ̀ мі́ра, бори́ся: на то́ржищи єсѝ вре́менномъ, купу́й: блюдѝ, да не то́щъ и на́гъ въ до́мъ сво́й вѣ́чный возврати́шися: ви́диши бо, я́кѡ ині́и непреста́ннѡ ѿсю́ду ѿхо́дятъ, и ты̀ не вдо́лзѣ по́йдеши: непреста́ннѡ умира́ютъ, и ты̀ не вдо́лзѣ у́мреши: нижѐ па́ки вѣ́си ко́егѡ вре́мене, ко́егѡ часа̀, дне́сь ли, илѝ у́трѡ: ра́нѡ ли, илѝ въ ве́черъ: въ полу́дни, илѝ въ полу́нощи: сегѡ̀ ра́ди никогда́же бу́ди безбоя́зненъ: не ма́лая бо тѝ предлежи́тъ ве́щь, но вели́кая: не вре́менная, но вѣ́чная